
Ministru kabineta sēdes protokollēmums

Informatīvais ziņojums "Par valsts pārvaldes Vienotā pakalpojumu centra izveides progresu laika periodā no 2025. gada 1. jūnija līdz 2025. gada 30. novembrim."

· 1. Pieņemt zināšanai iesniegto informatīvo ziņojumu.
· 2. Atzīt par aktualitāti zaudējušu Ministru kabineta 2024. gada 22. oktobra sēdes protokollēmuma (prot. Nr. 45 7. § ) "Noteikumu projekts "Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros"" 3. punktā doto uzdevumu.
· 3. Ministru kabineta 2024. gada 22.  oktobra noteikumos Nr. 653 "Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros" noteiktajām iestādēm ‒ Valsts kases sniegto pakalpojumu saņēmējām ‒ gadījumā, ja tiek plānota iestāžu reorganizācija, informēt Valsts kasi un attiecīgo iestāžu reorganizāciju saistītos tiesību aktos paredzēt valsts budžeta apropriācijas pārdali Valsts kasei, tādējādi nodrošinot finansējumu izmaiņu veikšanai Centrālajā resursu vadības sistēmā, lai īstenotu datu migrāciju un citas iestāžu reorganizācijas rezultātā nepieciešamās Valsts kases sniegto pakalpojumu izmaiņas, ja nepieciešams. Reorganizācijas plānošanā iestādei sadarbībā ar Valsts kasi  precizēt par Valsts kasei pārdalāmo vai no Valsts kases pārdalāmo finansējuma apmēru, lai nodrošinātu finansējumu datu migrācijai un citām izmaksām.
· 4. Pamatojoties uz to, ka Valsts drošības iestāžu likumā minēto iestāžu ‒ Satversmes aizsardzības biroja, Militārās izlūkošanas un drošības dienesta un Valsts drošības dienesta ‒ informācija par finansēm, materiāltehnisko nodrošinājumu un personālsastāvu ir valsts noslēpuma objekts, kā arī ir noteiktas prasības to informācijas sistēmām un piekļuves tiesībām, noteikt, ka Valsts kase nesniedz šīm iestādēm pakalpojumus valsts pārvaldes vienotā pakalpojumu centra ietvaros.
· 5. Iestādēm, kurās noteiktu struktūrvienību darbība un ar to saistītie dati ir valsts noslēpuma objekts (slepeni) un tiek uzskaitīti nodalītā grāmatvedības uzskaitē, turpināt šo struktūrvienību grāmatvedības uzskaiti veikt attiecīgajās iestādēs, nodrošinot iestāžu pārskatu sagatavošanai nepieciešamās informācijas iesniegšanu Valsts kasei.
· 6. Atzīmēt, ka Izglītības un zinātnes ministrija, Kultūras ministrija, Tieslietu ministrija, Finanšu ministrija un to padotības iestādes (valsts budžeta iestādes un budžeta nefinansētās iestādes), Valsts kanceleja, Sabiedrisko elektronisko plašsaziņas līdzekļu padome, Nacionālā elektronisko plašsaziņas līdzekļu padome, Fiskālās disciplīnas padome, Datu valsts inspekcija, Tieslietu akadēmija, Valsts administrācijas skola no 2026. gada 1. janvāra izmanto budžeta plānošanas un finanšu vadības risinājuma iestāžu līmeņa plānošanas pakalpojumu pilnā apmērā.
· 7. Izglītības un zinātnes ministrijai, Kultūras ministrijai, Tieslietu ministrijai un to padotības iestādēm ir tiesības, pamatojoties uz iestādes veiktu izvērtējumu, kas ietver pārbaudi par pienākumu nedublēšanos un dubultā finansējuma riska neiestāšanos iestādes budžeta ietvaros, slēgt līgumus ar ārējiem pakalpojumu sniedzējiem par iestāžu un ministriju konsolidēto 2025. gada pārskatu sagatavošanu. Šīs tiesības ir piemērojamas gadījumos, kad, ņemot vērā darba attiecību pārtraukšanu ar darbiniekiem, kas līdz 2025. gadam bija atbildīgi par pārskatu sagatavošanu, iestāde nespēj nodrošināt Ministru kabineta 2024. gada 22. oktobra noteikumu Nr. 653 ''Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros'' 51. punktā minēto prasību izpildi.
· 8. Valsts kultūrkapitāla fondam piemērot grāmatvedības uzskaitē Valsts kases noteiktos vienotos uzskaites principus un metodes un vienoto pārskatu sagatavošanas kārtību, lai nodrošinātu, ka Kultūras ministrijas pārskatos vienādi darījumi atspoguļoti vienādi un visas konsolidācijā iesaistītās iestādes nodrošina vienotu principu piemērošanu grāmatvedības uzskaitē un pārskatu sagatavošanā
· 9. Pieņemt zināšanai, ka saskaņā ar Ministru kabineta 2025.gada 3.oktobra rīkojumu Nr. 630 “Par Izložu un azartspēļu uzraudzības inspekcijas pievienošanu Valsts ieņēmumu dienestam” Izložu un azartspēļu uzraudzības inspekcija ar 2026. gada 1. aprīli tiek likvidēta, pievienojot to Valsts ieņēmumu dienestam. Līdz Izložu un azartspēļu uzraudzības inspekcijas pievienošanai Valsts ieņēmumu dienestam Valsts Kase turpina nodrošināt grāmatvedības uzskaites pakalpojumu.

